ઊના દલિત અત્યાચાર સામે આજે દિવસભર અમદાવાદ શહેરના મોટાભાગના વિસ્તારોમાં રોડ ઉપર જનઆક્રોશ દેખાયો હતો. દલિત અત્યાર સામે આપવામાં આવેલા બંધના એલાનને પૂર્વના વિસ્તારોમાં જબરદસ્ત પ્રતિસાદ મળ્યો હતો જ્યારે પિૃમના પણ કેટલાંક વિસ્તારો સજ્જડ બંધ રહ્યાં હતા. જોકે, દિવસભર ચાંદખેડા, વાડજ, અમરાઇવાડી, સરસપુર, મેઘાણીનગર, અસારવા, દાણીલીમડામાં દલિત સમાજના લોકોએ રોડ ઉપર આવીને રોષ ઠાલવ્યો હતો. જેમાં અમરાઇવાડીના સ્વસ્તિક ચાર રસ્તા પાસે ટોળાએ પોલીસ ઉપર પથ્થરમારો કર્યો હતો જેથી સ્થિતિને કાબુમાં લેવા માટે પોલીસે બે ટીયરગેસના સેલ છોડવાની ફરજ પડી હતી. પોલીસે ટીયર ગેસ છોડતાં દોડધામમાં હાટકેશ્વર પાસે લવજી વાઘેલા નામના યુવકને ઇજા થઇ હતી. ગોમતીપુરમાં પણ પથ્થરમારાની ઘટના સામે આવી હતી. બીજી તરફ મોડી સાંજે વસ્ત્રાપુર રેલવે પાટા ઉપર ટોળાએ ટાયર સળગાવીને ટ્રેન રોકવાનો પ્રયાસ કર્યો હતો. ચાંદખેડા, દાણીલીમડા, મેઘાણીનગર, અસારવા, સરસપુર સહિતના અન્ય વિસ્તારોમાં લોકોએ ચક્કાજામ કર્યો હતો. પોલીસે સ્થિતિને કાબુમાં લેવા માટે વિવિધ વિસ્તારોમાંથી ૫૦૦ જેટલા લોકોની અટકાયત કરી હતી.